## Odluka o kriterijima za izbor i načinu izbora predstav­nika i/ili predstavnica Nacionalnog odbora za razvoj volonterstva

### NN 90/2007 (29.8.2007.), Odluka o kriterijima za izbor i načinu izbora predstav­nika i/ili predstavnica Nacionalnog odbora za razvoj volonterstva

# VLADA REPUBLIKE HRVATSKE

**2736**

Na temelju članka 22. stavka 2. Zakona o volonterstvu (»Narodne novine« broj
58/2007) i članka 30. stavka 2. Zakona o Vladi Republike Hrvatske (»Narodne
novine« br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 23. kolovoza 2007. godine donijela

## ODLUKU

### O KRITERIJIMA ZA IZBOR I NAČINU IZBORA PREDSTAVNIKA I/ILI PREDSTAVNICA NACIONALNOG ODBORA ZA RAZVOJ VOLONTERSTVA

I.

Ovom Odlukom se određuju kriteriji za izbor i način izbora predstavnika i/ili
predstavnica za članove Nacionalnog odbora za razvoj volonterstva (u daljnjem
tekstu: Odbor) iz reda nezavisnih stručnjaka i predstavnika organizacija
civilnoga društva.

II.

Kriteriji za izbor predstavnika i/ili predstavnica organizacija civilnoga
društva iz reda organizatora volontiranja za člana Odbora su:
– da je punoljetni državljanin Republike Hrvatske
– da nije dužnosnik političke stranke
– da je kontinuirano najmanje tri godine aktivni član organizacije civilnoga
društva koja promiče i razvija volonterski rad kroz:
a) edukaciju udruga i volontera
b) povezivanje, praćenje i podržavanje volontera
c) intenzivni rad na senzibilizaciji javnosti i promjenama stavova o
volontiranju kroz promidžbene aktivnosti, humanitarne akcije i drugo
d) poticanje javnosti (građanstva) na aktiviranje, uključivanje i sudjelovanje u
volonterskim aktivnostima
e) vođenje evidencije i baze podataka o volonterima i volonterskim aktivnostima
f) suradnju s jedinicama lokalne samouprave na promicanju volonterstva
g) suradnju s međunarodnim volonterskim organizacijama.

III.

Kriteriji za izbor predstavnika i/ili predstavnica Odbora na prijedlog
organizacija civilnoga društva i na prijedlog jedinica lokalne i područne
(regionalne) samouprave iz reda nezavisnih stručnjaka koji se bave volonterstvom
i civilnim društvom su:
– da nije dužnosnik političke stranke
– da je nezavisni stručnjak koji se istaknuo djelovanjem na području
volonterstva i civilnoga društva u razdoblju od najmanje tri godine
– da je:
a) član akademske zajednice koji se tim područjem bavi kroz znanstveno
istraživački rad, ili
b) stručnjak na području društvenih djelatnosti uključen u projekte organizacija
civilnoga društva koji promiču volonterstvo, ili
c) stručnjak drugog područja koji se istaknuo u promicanju volonterstva i
suradnji s organizacijama civilnoga društva.

IV.

Izbor predstavnika i/ili predstavnice organizacija civilnoga društva iz reda
organizatora volontiranja za člana Odbora obavlja se na način da Ministarstvo
obitelji, branitelja i međugeneracijske solidarnosti (u daljnjem tekstu:
Ministarstvo) uputi pozive savezima, koordinacijama i mrežama udruga čije
članice organiziraju volontiranje, da predlože po jednog kandidata koji
ispunjava kriterije iz točke II. ove Odluke.
Pisani prijedlozi trebaju sadržavati obrazloženje o razlozima nominiranja
pojedinog kandidata, životopis kandidata te potvrdu o broju godina aktivnog
djelovanja u organizaciji civilnoga društva, ovjerenu od odgovorne osobe u
udruzi.

V.

Izbor predstavnika i/ili predstavnice Odbora na prijedlog organizacija civilnoga
društva iz reda nezavisnih stručnjaka koji se bave volonterstvom i civilnim
društvom obavit će se na način da Ministarstvo uputi pozive savezima,
koordinacijama i mrežama udruga civilnoga društva da predlože po jednog
kandidata koji ispunjava kriterije iz točke III. ove Odluke.
Pisani prijedlozi trebaju sadržavati obrazloženje s razlozima nominiranja
pojedinog kandidata te životopis kandidata.

VI.

Izbor za predstavnika i/ili predstavnicu Odbora na prijedlog tijela jedinica
lokalne i područne (regionalne) samouprave obavlja se na način da Ministarstvo
uputi pozive savezu udruga gradova i udruzi općina da predlože kandidate koji
ispunjavaju kriterije iz točke III. ove Odluke.
Pisani prijedlozi trebaju sadržavati obrazloženje s razlozima nominiranja
pojedinog kandidata te životopis kandidata.

VII.

Tijela iz točki IV., V. i VI. ove Odluke koja predlažu kandidate za članove
Odbora, svoje obrazložene pisane prijedloge obvezni su dostaviti Ministarstvu, u
roku od 15 dana od prijama poziva.

VIII.

Omotnice s pisanim prijedlozima kandidata za članove Odbora otvara Povjerenstvo
za predlaganje kandidata za članove Odbora (u daljnjem tekstu: Povjerenstvo),
koje imenuje čelna osoba Ministarstva.

IX.

Povjerenstvo iz točke VIII. ove Odluke na temelju pristiglih prijedloga predlaže
Ministarstvu odgovarajući broj kandidata za članove Odbora koji prema procjeni
članova Povjerenstva ispunjavaju kriterije iz točki II. i III. ove Odluke, kao i
formalne zahtjeve navedene u pozivu Ministarstva.

X.

Vlada Republike Hrvatske na temelju prijedloga Ministarstva imenuje članove
Odbora.

XI.

Stručne i administrativne poslove za Odbor obavlja Ministarstvo.

XII.

Ova Odluka stupa na snagu danom donošenja, a objavit će se u »Narodnim
novinama«.

Klasa: 112-07/07-02/01
Urbroj: 5030108-07-1
Zagreb, 23. kolovoza 2007.

Potpredsjednica Vlade
i ministrica obitelji, branitelja
i međugeneracijske solidarnosti
**Jadranka Kosor, dipl. iur**., v. r.

Odluka, NN 90/2007-2736
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)